**Conferința online cu tema *Utilizarea de noi tehnologii în procesele electorale*, organizată de către Autoritatea Electorală Permanentă (AEP) în parteneriat cu**

**Comisia de Veneția a Consiliului Europei**

## **21 iulie 2020: 10:00 - 12:15 CET**

**NOTĂ CONCEPTUALĂ**

Pe fondul pandemiei COVID-19 au apărut noi provocări în domeniul electoral care ar trebui discutate de profesioniști pentru a putea fi luate cele mai bune decizii. Anumite țări afectate de COVID-19 au decis amânarea alegerilor, altele au introdus măsuri speciale pentru desfășurarea alegerilor. Fiecare dintre aceste decizii reprezintă riscuri, dar și oportunități pe termen scurt și pe termen lung.

Cadrul internațional actual determinat de pandemie a ridicat semne de întrebare fără precedent din partea organismelor de management electoral, a factorilor de decizie din domeniul electoral, dar și a societății civile. În acest context, desfășurarea de procese electorale în timpul pandemiei a devenit o provocare pentru organizatori, iar schimbul de bune practici și expertiză în domeniu a devenit stringent.

De aceea, la propunerea AEP, s-a hotărât de comun acord cu reprezentanții Comisiei de la Veneția organizarea conferinței online cu tema *Utilizarea de noi tehnologii în procesele electorale* în data de 21 iulie 2020, în intervalul 10:00 - 12:15 (CET).

Obiectivul conferinței online este de a depista provocările cheie în ceea ce privește organizarea de procese electorale în timpul pandemiei și discutarea fezabilității utilizării de noi tehnologii în procesele electorale.

Evenimentul online va reuni experți și oficiali electorali din partea unor prestigioase organisme de management electoral și organizații internaționale cu responsabilități în domeniul electoral, precum: Comisia de la Veneția, Asociația Oficialilor Electorali Europeni (ACEEEO), Asociația Mondială a Organismelor Electorale (A-WEB), Biroul Electoral de Stat al Estoniei și alți invitați din partea organismelor de management electoral, parteneri ai AEP, experți independenți, reprezentanți ai partidelor politice și ai societății civile.

Evenimentul va fi organizat pe platforma *Microsoft Teams*.

Limba de lucru: engleza.